1945 йылдың башында сираттағы еңелеүҙән һуң император хөкүмәт ағзалары менән индивидуаль осрашыуҙар үткәрә, уларҙа һуғыштың барышы тураһында һүҙ алып барыла. Бөтәһе лә һуғышты дауам итеү яғында була, бары тик коммунистик революцияларҙан тармар ителеүгә ҡарағанда нығыраҡ ҡурҡҡан элекке премьер-министр Коноэ ғына һуғышыуҙан баш тартырға һәм тыныслыҡҡа килешеү тураһында һөйләшеүҙәр башларға кәрәк икәнлеген әйтә. Хирохито, иртәме-һуңмы тыныслыҡ тураһында һөйләшеүҙәрҙең кәрәк буласағын аңлаһа ла, илдең позицияһын нығытыу өсөн бер нисә хәрби еңеүгә ирешергә кәрәк тип уйлай. 1945 йылдың майында союздаш Германия еңелә һәм капитуляция яһай. Шул уҡ йылдың апрелендә Советтар Союзы Япония менән нейтралитет тураһындағы килешеүҙе оҙонайтыуҙанбаш тарта. Июнь айында министрҙар кабинеты, хәрби стратегияны ҡайтанан баһалап, һуңғы һуғышсы ҡалғансы һуғышырға тигән ҡарар ҡабул итә. Был ҡарар император кәңәшмәһендә таш кеүек ҡатып ултырған Хирохито тарафынан рәсми рәүештә раҫлана.